Ռութ Հենդլեր

Ռութ Մարիաննա Հենդլեր (, ), ամերիկացի ձեռնարկատեր, Mattel ընկերության նախագահը, Բարբի տիկնիկի ստեղծողը։

Ռութ Մոսկովիչը ծնվել է 1916 թվականի նոյեմբերի 4-ին Դենվերում։ Լեհ-հրեական ներգաղթյալներ Հակոբ և Իդա Մոսկովիչների ընտանիքի վերջին՝ տասներորդ երեխան էր։ Ռութի ծննդից 6 ամիս անց վիրահատեցին Իդայի լեղապարկը, ինչի պատճառով նա չէր կարողանում դստեր համար հոգ տանել։ Երեխային դաստիարակում էին Իդայի ավագ դուստրը՝ Սառան, և Սառայի ամուսինը՝ Լուի Գրինվալդը։ 10 տարեկանից Ռութն աշխատեց նրա դեղատանը։

1938 թվականի հունիսի 26-ին Մոսկովիչն ամուսնացավ Էլիոթ Հենդլերի հետ։ 1945 թվականին ամուսիններն Էլիոթի ընկերոջ՝ Մեթսոն Հարոլդի հետ միասին ավտոտնակում հիմնեցին լուսանկարների շրջանակներ արտադրող ընկերություն, որն անվանեցին Mattel: Ավելի ուշ բիզնեսի զարգացմանը նպաստեց երաժշտական խաղալիքների և տիկնիկների տնակների համար անհրաժեշտ օժանդակ նյութերի արտադրությունը.:

1959 թվականին ֆիրման ներկայացրեց Ռութի մտահղացումը՝ Բարբի տիկնիկը։ Տիկնիկն անվանակոչվեց ի պատիվ Բարբարա Հենդլերի՝ Ռութի և Էլիոթի դստեր։ Սկզբնական շրջանում այն ծայրահեղ վատ էր վաճառվում և իր կանացի, բացեիբաց արտաքին տեսքի պատճառով արժանացավ կտրուկ քննադատության։

Չնայած դրան՝ շուտով տիկնիկն արժանացավ արտասովոր հանրաճանաչության. արդեն 1965 թվականին նրա վաճառքից ստացվող եկամուտը կազմում էր 100 միլիոն դոլլար։ Շուտով ստեղծվեց Քենը՝ Բարբիի տիկնիկ ընկերը։ Ի պատիվ Բարբարայի եղբայր Քեննեթի՝ նրան անվանակոչեցին Քեն։

1975 թվականին Էլիոթ և Ռութ Հենդլերները լքեցին Mattel-ը։ Ռութը մահացել է 2002 թվականի ապրիլի 27-ին Լոս Անջելեսում՝ ստամոքսի հետվիրահատական բարդացումներից։

Ծանոթագրություններ

Արտաքին հղումներ 
 Ռութ Հենդլերը Find a Grave կայքում

Կին գյուտարարներ
Ամերիկացի գյուտարարներ
Ամերիկացի սցենարիստներ